Новини от България – ГДБОП удари престъпна група за трафик на мигранти и проститутки.
ГДБОП удари престъпна група за трафик на мигранти и проститутки
Автор: "PoligrafF", от 29.07.2019 0
Задържани са 10 мъже, разследват ги и за палежи.
ГДБОП удари престъпна група за трафик на мигранти и проститутки при спецоперация, реализирана на територията на Видин. Разследва се и информация за палежи.
Подробности по реализацията дадоха ръководителят на Специализираната прокуратура Димитър Петров, директорът на ГДБОП главен комисар Ивайло Спиридонов, наблюдаващият прокурор Камен Господинов и началникът на отдел „Контратероризъм“ в ГДБОП комисар Илия Делчев.
Според разследващите, групата е действала в цялата страна. По следите й се работи от началото на годината, когато видинските власти разкрили и предотвратили план за запалването на полицейското управление в града. По думите на гл. комисар Спиридонов, в хода на извършените оперативни действия е установено, че участниците в престъпната схема са конспиративни и предпазливи, както и че развиват още куп други престъпни дейности, освен трафик на мигранти.
Вчера в ГДБОП е получена информация, че планират прекарване на мигранти от София през Видин с лодка през Дунав - собственост на лидера на групата и със специално изпълнение, до румънския бряг. След координация с видинските колеги деветимата мигранти - трима мъже, три жени и три деца, превозвани в миниван, са задържани на първия тунел на магистрала Хемус.
В хода на действията е установена и другата част от престъпната група, която е очаквала чужденците на остров в река Дунав в български териториални води. Независимо от опита им да избягат, осмината членове на престъпната схема – всички те български граждани, са задържани благодарение и на подкрепата на служители от ГД „Гранична полиция“ и отряд „Кобра“-СДВР.
Според Спиридонов, групата е имала логистична подкрепа, включително от хора от МВР. Директорът на ГДБОП уточни, че в тази връзка тече и допълнително разследване. Той допълни, че лидерът на групата е осъждан за убийство и има излежана присъда от 10 години. Сред членовете има и други хора с присъди, повечето са криминално проявени за кражби, грабежи, палежи.
Наблюдаващият делото прокурор Камен Господинов обяви, че към наказателна отговорност са привлечени общо 10 лица, като от тях двама са се укрили и още не са успели да им предявят обвиненията.
На арестуваните 8 участници в престъпната схема са наложени мерки за неотклонение за 72 часа по НК. Предстои утре Специализираният съд да вземе решение дали да им наложи постоянна мярка за неотклонение.